Tänase päeva nael oli üks vares, kes istus Tartu linnaserva Selveris kuivainete riiulil ja aitas ennast usinasti riisi ja mingisuguse pulbrilise F-tähega algava jõutee seguga (meeste variant vist). Tõrelesin temaga manitsevalt ja nõudsin, et ta lõpetaks riisi õgimise ja pakkide augustamise, aga ta ainult kiikas mind ühe silmaga, et: "Mis õiendad seal?!" ja jätkas paki kallal pusimist :). Igaks juhuks mainisin turvamehele, et neil seal selline priileivasööja riisiriiulil  istub. (Kes siis tahaks auklikuks toksitud kaupa osta, kust vares matti võtnud on.) Ta ütles, et teab jah, et see linnuke seal istub. Et nad hetkel mõtlevad, mis temaga teha :). Nohjah :). Ühest küljest oli vahva seda va sulelist nahaali seal vaadata. Teisest küljest aga rebitud ja retsitud kaupa oma korvi ka ei ole huvitatud saama. (Alati ju ei vaata enne kui alles makstes või kodus, et kas kauba pakendis ka auke sees on kust miskit välja nositud. Ja kodus seda avastada on natuke hinge täis ajav.) Ja arvata ju võib, et see mis nokast sisse läheb, peab üks hetk ka kuskilt välja tulema eksole.